
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog direktive Evropskega parlamenta in Sveta o spremembi Direktive (EU) 2022/2555 glede ukrepov za poenostavitev in uskladitve s [predlogom akta o kibernetski varnosti 2]
Naslov dokumenta v delovnem jeziku EU: Proposal for a Directive of the European Parliament and of the Council amending Directive (EU) 2022/2555 as regards simplification measures and alignment with the [Proposal for the Cybersecurity Act 2]
Datum dokumenta: 22. 01. 2026
Številka dokumenta: 5627/26 
Medinstitucionalna oznaka: 2026/0012(COD)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja:  
4. Pristojni organ EU: 

Svet  EU v sestavi: TTE - Svet EU za promet, telekomunikacije in energijo 

Delovno telo Sveta EU: B.23 - Horizontalna delovna skupina za kibernetska vprašanja (Cyber)
5. Organ, pristojen za dokončen sprejem stališča RS:
  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali: dr. Niko Gamulin, v. d. direktorja, Urad Vlade Republike Slovenije za informacijsko varnost
7. Roki:

Predviden čas pričetka obravnave zadeve EU v institucijah EU: 23. 02. 2026
Predviden čas sprejema zadeve EU v institucijah EU: januar 2027
Rok za odziv organa: 7. 04. 2026
Rok za obravnavo na seji Vlade in njenih odborih: 27. 08. 2026
Rok za obravnavo predloga stališča RS v DZ: 11. 09. 2026

Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Urad Vlade Republike Slovenije za informacijsko varnost
Kontaktne osebe organa: Ivana Boštjančič Pulko, Žiga Novak
9. Delovna skupina Vlade, organizirana za posamezno področje zadev EU: 
DS20 - Telekomunikacije, poštne storitve in storitve informacijske družbe 

vodilni organ: MNZJU - Ministrstvo za notranje zadeve in javno upravo

vodja delovne skupine: dr. Polonca Blaznik, sekretarka, Ministrstvo za digitalno preobrazbo
Delovna skupina je predlog stališča RS obravnavala:  Da
10. Predlog stališča RS je usklajen z organi:

Organ: Ministrstvo za demografijo, družino in socialne zadeve, Ministrstvo za finance, Ministrstvo za gospodarstvo, delo in šport, Ministrstvo za infrastrukturo in energetiko, Ministrstvo za izobraževanje, znanost in mladino, Ministrstvo za kulturo, Ministrstvo za kmetijstvo, Ministrstvo za lokalno samoupravo, kohezijo in regionalni razvoj, Ministrstvo za notranje zadeve in javno upravo, Ministrstvo za obrambo, Ministrstvo za okolje in prostor, Ministrstvo za pravosodje, Ministrstvo za zdravje, Ministrstvo za zunanje in evropske zadeve, Slovenska obveščevalno-varnostna agencija, Urad Vlade Republike Slovenije za varovanje tajnih podatkov
Kontaktna oseba organa: Snežana Dolenc, Mojca Čukajne, Helena Gašperlin Pertovt, Jasna Koblar, Miroslav Kranjc, Marko Koprivc, Tine Rus
11. O predlogu stališča RS je bilo opravljeno posvetovanje z: 

drugo - Agencija za zavarovalni nadzor, Slovenska akreditacija, Banka Slovenije, Nacionalni odzivni center za kibernetsko varnost SI-CERT, Akademska in raziskovalna mreža Slovenije, Javna agencija za civilno letalstvo Republike Slovenije, Uprava Republike Slovenije za izvrševanje kazenskih sankcij, Policija, Slovenska akreditacija, Urad Vlade Republike Slovenije za varovanje tajnih podatkov, Agencija za komunikacijska omrežja in storitve Republike Slovenije. 
12. Zahteva za obravnavo: na seji Vlade, na seji Odbora za gospodarstvo, na seji Odbora za državno ureditev in javne zadeve
	dr. Niko Gamulin

v.d. DIREKTORJA


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog direktive Evropskega parlamenta in Sveta o spremembi Direktive (EU) 2022/2555 glede ukrepov za poenostavitev in uskladitve s [predlogom akta o kibernetski varnosti 2] - 5627/26, ki se glasi:

Republika Slovenija načeloma podpira predlog direktive o usmerjenih amandmajih Direktive (EU) 2022/2555 (NIS2), ker zasleduje cilje poenostavitve, večje pravne jasnosti in zmanjšanja razdrobljenosti izvajanja med državami članicami, krepi čezmejno operativno sodelovanje ter prispeva h koherentnosti med NIS2 in razvojem evropskega okvira kibernetske certifikacije (Akt o kibernetski varnosti - CSA2).

Republika Slovenija bo v pogajanjih podpirala rešitve, ki zmanjšujejo podvajanja obveznosti, prispevajo k enotnemu notranjemu trgu in povečujejo operativno učinkovitost kibernetske varnosti, ob hkratnem spoštovanju nacionalnih pristojnosti pri nadzoru in izvrševanju, zagotavljanju visoke ravni zaupnosti in varnosti obdelave incidentnih podatkov ter realistični izvedljivosti nalog pri pristojnih CSIRT skupinah (skupina za odzivanje na incidente na področju računalniške oziroma kibernetske varnosti ali »Computer Security Incident Response Team« - CSIRT) in pristojnih organih.

Republika Slovenija opozarja, da je za finančne subjekte glede obvladovanja tveganj kibernetske varnosti in poročanja o incidentih na podlagi 4. člena Direktive (EU) 2022/2555 sektorska ureditev Uredba (EU) 2022/2554 o digitalni operativni odpornosti za finančni sektor. Pri obravnavi predloga direktive o spremembi Direktive (EU) 2022/2555 si bo Republika Slovenija prizadevala, da se to razmerje ohrani, zlasti pri harmoniziranem zbiranju podatkov o izsiljevalskih napadih iz 23. člena Direktive (EU) 2022/2555 oziroma predlaganih sprememb tega člena, tako da se za finančne subjekte ne vzpostavi vzporeden poročevalski tok ob režimu poročanja po Uredbi (EU) 2022/2554, ter pri uporabi certifikacije kot dokazila skladnosti iz 24. člena Direktive (EU) 2022/2555 oziroma predlaganih sprememb tega člena.

Republika Slovenija si posebej prizadeva, da se v besedilu direktive in pri izvedbenih rešitvah: zagotovijo jasne varovalke pri harmoniziranem zbiranju podatkov o izsiljevalskih napadih, jasno razmeji podporna vloga Agencije Evropske unije za kibernetsko varnost (ENISA) od nacionalnih nadzornih pristojnosti, ohrani sorazmerna in praviloma neobvezna narava certifikacije kot dokazila skladnosti ter omogoči fazna in izvedljiva vključitev post-kvantne kriptografije v nacionalne strategije.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Predlog direktive uvaja ciljne spremembe NIS2 z namenom odprave ugotovljenih nejasnosti in razlik v prenosu ter izvajanju. Prvi sklop posegov se nanaša na jasnejše določanje področja uporabe in meril razvrščanja subjektov (spremembe NIS2 člena 2 in 3), kar je v slovenskem pravu neposredno povezano z določbami o zavezancih in razvrstitvi (ZInfV-1 čl. 6–8) ter materialnima prilogama o sektorjih in vrstah subjektov. Republika Slovenija si prizadeva, da so opredelitve in pragovi v praksi nedvoumni, zlasti pri novih kategorijah (npr. small mid-cap) ter pri novih vrstah subjektov in izjemah, ter da se v pogajanjih razjasnijo dileme glede narave in obsega storitev, ki jih subjekt dejansko izvaja, ker so to tipična mesta razhajanj pri prenosu in uporabi.

Drugi sklop sprememb krepi poenoten okvir ukrepov obvladovanja tveganj, zlasti z dopolnitvijo režima izvedbenih aktov Komisije po NIS2 členu 21(5), kjer se vzpostavlja strožja logika harmonizacije. Republika Slovenija si prizadeva, da je razmejitev obsega maksimalne harmonizacije jasna in omejena na primere, ko izvedbeni akt dejansko ureja tehnične/metodološke/sektorske zahteve za ukrepe iz člena 21(2) in za subjekte v obsegu takšnega akta, ter da se hkrati ohrani ustrezen prostor za nacionalno ureditev procesnih, organizacijskih in varnostnih varovalk (npr. varni kanali, režimi dostopa, dokazna pravila, razmejitve pristojnosti), ki ne pomenijo “dodatnih tehničnih/metodoloških/sektorskih zahtev” v smislu omejitve. To je pomembno tudi zaradi izvedljivosti prenosa v Zakonu o informacijski varnosti (ZInfV-1) pri določbah o ukrepih in sklicevanju na izvedbene akte.

Tretji sklop sprememb uvaja dodatne elemente za harmonizirano zbiranje podatkov o ransomware incidentih (NIS2 člen 23), vključno z režimom, kjer se posebno občutljivi podatki (zahteve za odkupnino oziroma plačila) zbirajo pod strožjim režimom in na zahtevo pristojnih struktur. Republika Slovenija podpira cilj primerljivosti podatkov in podpore odzivu, hkrati pa si prizadeva za jasne varovalke zaupnosti, varnega prenosa, omejitve dostopa in omejitve namena uporabe, ob upoštevanju, da gre za podatke z visokim tveganjem sekundarne škode ter z neposrednimi posledicami za operativno delo CSIRT/CERT (formaliziran postopek zahteve, revizijska sled, povezave s pristojnimi organi pregona). Pri finančnih subjektih je treba ob tem ohraniti razmerje do Uredbe (EU) 2022/2554 kot sektorske ureditve ter preprečiti vzpostavitev vzporednega poročevalskega toka ob režimu poročanja po navedeni uredbi.

Četrti sklop sprememb krepi čezmejno sodelovanje in operativno podporo, vključno s preoblikovanjem evidenc pri ENISA (NIS2 člen 27) ter uvedbo novega člena o podporni vlogi ENISA pri medsebojni pomoči in čezmejnem nadzoru (novi NIS2 člen 37a). Republika Slovenija podpira krepitev čezmejne koordinacije in izmenjave, vendar si prizadeva, da ostane vloga ENISA strogo podporna in koordinacijska, brez poseganja v nacionalne pristojnosti odločanja, nadzora in izvrševanja, ter da so postopki in standardi izmenjave oblikovani tako, da so operativno izvedljivi (interoperabilnost, standardizacija dokumentacije, varno deljenje tehničnih artefaktov).

Predlog vključuje tudi zahtevo po vključitvi politik prehoda na post-kvantno kriptografijo v nacionalne strategije (sprememba NIS2 člena 7) in krepi uporabo certifikacije kot orodja za dokazovanje skladnosti (spremembe NIS2 člena 24). Republika Slovenija podpira strateško naslavljanje post-kvantne kriptografije (PQC), pri čemer si prizadeva za fazen in usklajen pristop na ravni EU, ki upošteva zrelost tehnologij, potrebe kritičnih sektorjev ter realne kadrovske in tehnične zmogljivosti. Pri certifikaciji Republika Slovenija podpira zmanjševanje podvajanj dokazovanja skladnosti, hkrati pa si prizadeva, da certifikacija ne postane de facto obvezna ali nesorazmerno breme ter da ne omejuje ciljnega nadzora ob utemeljenih tveganjih. Pri finančnih subjektih mora uporaba certifikacije kot dokazila skladnosti upoštevati Uredbo (EU) 2022/2554 kot sektorski okvir in ne sme povzročiti podvajanja ali prekrivanja obveznosti dokazovanja skladnosti.

Posebne usmeritve Republike Slovenije glede ključnih določb 

-
Republika Slovenija si prizadeva za jasno in izvedljivo opredelitev obsega zavezancev ter razvrstitve bistvenih in pomembnih subjektov, vključno z nedvoumno implementacijo sprememb glede DNS, evropskih denarnic digitalne identitete (EUDI Wallet) in evropskih poslovnih denarnic ter strateške infrastrukture za dvojno rabo, in podpira vključitev sektorskih regulatorjev v pripravo nacionalnega prenosa. 

-
Pri pragovih v energetiki Republika Slovenija podpira rešitev, ki zagotavlja sorazmernost, hkrati pa si prizadeva za izrecno razjasnitev, ali se prag (npr. 1 MW) uporablja na ravni posameznega subjekta ali skupine ter v katerem obsegu, saj je to ključno za pravno varnost in zmanjšanje implementacijskih vprašanj.

-
Republika Slovenija si pri strateški infrastrukturi za dvojno rabo prizadeva za čim bolj jasno normativno opredelitev, kaj šteje za takšno infrastrukturo (vrsta infrastrukture, obseg, kriteriji), da se preprečijo razlike v prenosu in čezmerna interpretativna negotovost v praksi.

-
Glede dobavne verige Republika Slovenija podpira pripravo smernic Komisije o sorazmernem obsegu informacijskih zahtev do dobaviteljev in si prizadeva, da so kriteriji za ocenjevanje “tveganih dobaviteljev” jasni, objektivizirani in merljivi, obenem pa izvedljivi za zavezance in dobavitelje.

-
Glede harmoniziranega zbiranja podatkov o zlonamerni programski opremi (ransomware) Republika Slovenija podpira standardizacijo poročanja, hkrati pa si prizadeva, da so postopki zahteve za podatke o odkupninah strogo formalizirani, omejeni na nujno potrebno, z jasnim režimom zaupnosti, omejitvami dostopa, revizijsko sledjo ter ustrezno koordinacijo s policijo in finančno obveščevalno enoto. Za finančne subjekte je treba pri tem preprečiti vzpostavitev vzporednega poročevalskega toka ob režimu poročanja po Uredbi (EU) 2022/2554 ter zagotoviti, da se pristojnosti in postopki poročanja ne podvajajo.

-
Glede vloge ENISA pri čezmejnem nadzoru in medsebojni pomoči Republika Slovenija podpira okrepitev koordinacije, pri čemer si prizadeva, da je vloga ENISA podporna, da so pravila izmenjave in varovanja podatkov jasna ter da se pri operativnem izvajanju upošteva interoperabilnost in standardizacija dokumentiranja incidentov.

-
Glede certifikacije Republika Slovenija podpira uporabo certifikacije kot instrumenta za zmanjšanje podvajanja dokazovanja skladnosti, vendar si prizadeva, da certifikacija ne postane de facto obvezna. Republika Slovenija pojasnjuje, da je treba 16. odstavek 27. člena ZInfV-1 razumeti kot “prednostno uporabo” certificiranih rešitev v okviru obvladovanja tveganj, ne kot absolutno obveznost, ter da je koncept certifikata kot dokaznega olajšanja (tudi “safe harbour” učinek za pokrite zahteve) združljiv z neobveznostjo v smislu, da certifikat ni edina pot za dokazovanje skladnosti, temveč ena od regulatorno priznanih dokaznih možnosti. Pri finančnih subjektih mora uporaba certifikacije kot dokazila skladnosti upoštevati Uredbo (EU) 2022/2554 kot sektorski okvir in ne sme povzročiti podvajanja ali prekrivanja obveznosti dokazovanja skladnosti.
OCENA VPLIVOV IN POSLEDIC PREDLOGA ZADEVE EU: 
Vpliv na pravni red


Sprememba obstoječih aktov


Predlog bo v slovenskem pravnem redu zahteval pripravo ciljne novele Zakona o informacijski varnosti (ZInfV-1), ker spreminja jedrne dele Direktive NIS2, ki so v slovenski pravni red že preneseni. Ključni posegi zadevajo določanje zavezancev in njihovo razvrstitev, strateške dokumente, ukrepe obvladovanja tveganj in razmerje do izvedbenih aktov, incidentno poročanje, certifikacijsko dimenzijo in nadzor, jurisdikcijo, register pri ENISA ter medsebojno pomoč.

Spremeniti oziroma dopolniti bo treba zlasti določbe ZInfV-1, členi 6–8, 9, 21–22, 27, 29–32, 46–47 in 51, skupaj s potrebnimi spremembami Priloge 1 in Priloge 2.

Pri pripravi nacionalnih prilagoditev bo treba posebej upoštevati razmerje med Direktivo (EU) 2022/2555 in Uredbo (EU) 2022/2554 za finančni sektor. Za finančne subjekte, za katere Uredba (EU) 2022/2554 predstavlja sektorsko ureditev glede obvladovanja tveganj informacijsko-komunikacijskih tehnologij in poročanja o incidentih v smislu 4. člena Direktive (EU) 2022/2555, je treba preprečiti vzpostavitev vzporednih obveznosti poročanja, nadzora ali dokazovanja skladnosti.


Priprava novih aktov


Predvidena je predvsem priprava ciljne novele obstoječega zakona, tj. ZInfV-1, ter prilagoditev njegovih prilog. Če pa bi se v nadaljnji pripravi izkazalo, da obseg ali vsebina posegov presega nomotehnično primeren okvir novele, bo treba pripraviti nov Zakon o informacijski varnosti. 

Posledice za proračun

Predlog ima finančne posledice predvsem za državni proračun, ker bo za izvedbo zahtev potrebna kombinacija kadrovskih okrepitev, nadgradnje informacijskih rešitev, vključno z registri, integracijami in varnimi kanali, ter krepitev nadzornih, poročevalskih, analitičnih in operativnih postopkov.

Republika Slovenija poudarja, da je treba proračunske ocene v nadaljnjem postopku dopolniti z jasnejšo navedbo večletnih učinkov, strukture odhodkov, tveganj za državni proračun ter virov sredstev oziroma predlogov za pokrivanje povečanih izdatkov proračuna. Pri tem je treba razlikovati med odhodki za plače in druge izdatke zaposlenim ter prispevki delodajalcev, izdatki za blago in storitve ter investicijskimi odhodki. Dejanske finančne posledice bodo odvisne od končnega besedila akta, rokov za prenos oziroma začetek uporabe, dejanskega obsega novih nalog ter razpoložljivih nacionalnih in evropskih virov sredstev.

Glede na pričakovano časovnico obravnave predloga na ravni Evropske unije se pomembnejše proračunske posledice za izvajanje novih nalog predvidoma ne pričakujejo pred letom 2028. Morebitne potrebe v letu 2027 bi se lahko nanašale predvsem na pripravo nacionalnih izvedbenih podlag, analize vrzeli, tehnično in kadrovsko načrtovanje, začetne organizacijske prilagoditve, prilagoditve sistemov za poročanje in obdelavo incidentnih podatkov, usposabljanja ter sodelovanje v evropskih telesih.

Za trenutno identificirane pripravljalne aktivnosti v letu 2027 se okvirno ocenjuje potreba po zagotovitvi dodatnih pravic porabe v višini do 300.000 EUR v okviru finančnega načrta neposrednega proračunskega uporabnika Urad Vlade Republike Slovenije za informacijsko varnost, predvidoma iz integralnih sredstev oziroma drugih ustreznih virov sredstev. 

Za leto 2028 se okvirno predvideva potreba po zagotovitvi dodatnih pravic porabe v višini do 1.200.000 EUR. Gre za konsolidirano okvirno oceno medsebojno povezana predloga CSA2 in sprememb Direktive NIS2, ki se z enako oceno v stališču do predloga Akta o kibernetski varnosti 2 ne sešteva. Dejanski obseg potrebnih pravic porabe bo odvisen od končnega besedila aktov, rokov za prenos oziroma začetek uporabe, dejanskega obsega nalog, ki bodo naložene Republiki Sloveniji oziroma pristojnim nacionalnim organom, ter razpoložljivih nacionalnih in evropskih virov sredstev.

Navedena ocena se nanaša na javnofinančne posledice za URSIV oziroma druge pristojne nacionalne organe in ne vključuje morebitnih dodatnih stroškov zavezancev zaradi poročanja, obdelave incidentnih podatkov, prilagoditve notranjih postopkov ali uporabe certifikacije kot dokazila skladnosti. Neposrednih učinkov na blagajni Zavoda za zdravstveno zavarovanje Slovenije in Zavoda za pokojninsko in invalidsko zavarovanje Slovenije ni pričakovati, posredni učinki za občinske proračune pa so odvisni od obsega zajetih subjektov in konkretne ureditve pragov.

Navedeni zneski so informativne planske ocene in ne pomenijo, da so dodatne pravice porabe že zagotovljene. Pred pripravo konkretnega proračunskega zahtevka bo treba naloge in stroške razmejiti med URSIV, sektorske regulatorje, pristojne CSIRT skupine in druge pristojne organe, ocene konsolidirati ter jih uskladiti z Ministrstvom za finance. Pri tem je treba zagotoviti, da se isti stroški ne načrtujejo hkrati v stališču do CSA2 in v stališču do sprememb Direktive NIS2.v.
Vpliv na gospodarstvo

Predlog lahko pozitivno vpliva na gospodarstvo zaradi večje harmonizacije, pravne gotovosti in manjše fragmentacije pravil, kar je posebej relevantno za čezmejne ponudnike digitalnih storitev, ker lahko zniža stroške skladnosti za subjekte, ki poslujejo čezmejno, ter zmanjša podvajanje obveznosti. Dodatno lahko standardizacija oziroma bolj poenoteni pristopi pri dobavni verigi zmanjšajo administrativno obremenitev dobaviteljev. Po drugi strani lahko dodatne zahteve glede poročanja (zlasti pri izsiljevalskih napadih), priprava na post-kvantno kriptografijo ter morebitni stroški pridobivanja certifikatov povzročijo dodatne stroške za del zavezancev, zlasti pri manj zrelih organizacijah. Slovenija bo zagovarjala izvedbene rešitve, ki zagotavljajo sorazmernost in preprečujejo nesorazmerne učinke na MSP.
Vpliv na javno upravo

Predlog bo povečal obremenitve javne uprave z vidika normativnega dela (priprava novele ZInfV-1 in morebitnih podzakonskih prilagoditev), operativnega izvajanja (posodobitev registrov, postopkov samoregistracije, poročanja in obdelave incidentov) ter čezmejne koordinacije (sodelovanje z ENISA, mehanizmi medsebojne pomoči). Z vidika izvajanja bo Republika Slovenija morala zagotoviti dodatne kadre in krepitev tehničnih zmogljivosti, predvsem v odzivnih strukturah, kjer se pričakuje večja potreba po varni obdelavi občutljivih podatkov, analitiki ter koordinaciji. Posebej pomembno je, da se v nacionalni implementaciji jasno opredeli razmejitev odgovornosti, postopki dostopa in varovanja podatkov ter tehnične zahteve za sisteme, ki bodo podpirali nove oziroma dopolnjene obveznosti. Pri finančnem sektorju bo treba pri tem posebej upoštevati obstoječi sektorski okvir po Uredbi (EU) 2022/2554 ter preprečiti podvajanje poročevalskih, nadzornih, koordinacijskih in dokaznih obveznosti za finančne subjekte, pristojne sektorske regulatorje in druge nacionalne organe.
Vpliv na okolje

Predlog nima neposrednih vplivov na okolje. Posredni vplivi so lahko omejeni na dodatno uporabo IKT infrastrukture za potrebe varne obdelave, hrambe in testiranja, vendar ti učinki niso bistveni glede na naravo predloga.

